PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KV/1/1/187	Bratislava  14. jún 2001

	Protimonopolný úrad Slovenskej republiky, I. výkonný odbor, v správnom konaní začatom na podnet podnikateľa OKTAN, a.s., Slavkovská 9, 060 42 Kežmarok, vo veci dohody obmedzujúcej súťaž uzatvorenej medzi podnikateľmi OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava zastúpeným advokátkou JUDr. Evou Hladkou, Slovnaft, a.s. -DOČ, 824 12 Bratislava 23  takto

rozhodol:

1.	na základe § 11 ods. 1 písm. b) zákona č. 188/1994 Z. z. o ochrane hospodárskej súťaže v znení neskorších predpisov,

A. 	Zmluva  o práve používať značku a dodávkach zo dňa 21.04.1997 uzatvorená medzi podnikateľmi  OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava s platnosťou od 21.04.1997 do 17. 08. 2000, obsahuje dohodu :

a) V článku 1 v bode 1.2., v článku 5 v bode 5.1. a v článku 10 v bode 10.3 druhý odstavec v znení:

Článok 1 bod 1.2. (časť):
„OKTAN, a.s. preto počas účinnosti tejto zmluvy nesmie predávať alebo priamo, či nepriamo žiadať odbyt tovaru, ak tento tovar neobdržal od OMV Slovensko, s.r.o., jej sprostredkovaním, alebo od dodávateľov, ktorých OMV Slovensko, s.r.o. menovite určila, a to ani na vlastný účet s výnimkou podľa bodu 5. Rovnako.....OKTAN, a.s. pokryje aj svoju celkovú vlastnú potrebu výrobkami, ktoré dodáva OMV Slovensko, s.r.o.“,

Článok 5 bod 5.1.:
„OKTAN, a.s. bude prostredníctvom čerpacích staníc s právom používať značku, uvedených v prílohe 1, predávať výlučne značkové pohonné hmoty, ktoré mu bude dodávať spoločnosť OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o. V záujme zabezpečenia jednotnej, pre OMV Slovensko, s.r.o. charakteristickej ponuky výrobkov, na čerpacích staniciach uvedených v prílohe č. 1, partner okrem toho zabezpečí, aby sa na týchto staniciach predávali výlučne značkové mazadlá OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o. OKTAN, a.s. má právo predávať oleje a diverzifikačné produkty od slovenského výrobcu Slovnaft, a. s. Iný tovar v shope môže byť po súhlase OMV Slovensko, s.r.o. doplnený o tovar podľa výberu OKTAN, a.s.“,

Článok 10 bod 10.3. druhý odstavec:
„Okrem toho je OMV Slovensko, s.r.o. oprávnená zmluvu s okamžitou platnosťou vypovedať, ak v sklade opakovane zistí, že OKTAN, a.s. v rozpore so zmluvou tovar určený pre ČS s právom používať značku predáva resp. distribuuje iným odberateľom.“, 

ktorá je obmedzením hospodárskej súťaže.

	Táto dohoda obmedzujúca hospodársku súťaž, ktorá obsahuje rozdelenie zdrojov zásobovania, je podľa § 3 ods. 2 písm. c) zákona č. 188/1994 Z. z. o ochrane hospodárskej súťaže v znení neskorších predpisov zakázaná a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, obmedzenie súťaže uložené spoločnosti OKTAN, a.s., Slavkovská 9, 060 42 Kežmarok, nie je nevyhnutné na ochranu značky OMV,

b) V článku 2 v bode 2.1. a v článku 10 v bode 10.3. v prvom odstavci v znení:

Článok 2 bod 2.1.:
„K imidžu spoločnosti patrí aj to, že partner bude dodržiavať vzájomne dohodnuté cenové odporúčania čo do výšky a termínov, a tak zabezpečí regionálne jednotné cenové a dodacie podmienky čerpacích staníc OMV Slovensko, s.r.o.“,

Článok 10 bod 10.3. prvý odstavec: 
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. doporučené dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“, 

ktorá je obmedzením hospodárskej súťaže.

 Táto dohoda obmedzujúca hospodársku súťaž, ktorá obsahuje priame určenie cien tovaru, je podľa § 3 ods. 2 písm. a) zákona č. 188/1994 Z. z. o ochrane hospodárskej súťaže v znení neskorších predpisov zakázaná a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, obmedzenie súťaže uložené spoločnosti OKTAN, a.s., Slavkovská 9, 060 42 Kežmarok, nie je nevyhnutné na ochranu značky OMV, 

B.	 Zmluva  o práve používať značku a dodávkach zo dňa 21. 04. 1997 
s „Dodatkom č. 3 k zmluve o práve používať značku a dodávkach z 21.04.1997 v znení dodatkov č.1. a č.2. (licenčná zmluva) a k Zmluve o dodávkach a nákupe ropných produktov z 21.04.1997 v znení dodatkov č. 1.,1a. a č. 2 (zmluva o dodávkach)“ uzatvorená medzi podnikateľmi  OKTAN, a.s., Slavkovská 9, 060 42 Kežmarok a OMV Slovensko, s.r.o., Moskovská 13, 811 08 Bratislava s platnosťou od 17. 08. 2000 do 25. 04. 2001, pre všetky tovary v shopoch okrem agentúrneho tovaru, obsahuje dohodu:

a) V článku 1 v bode 1.2, v článku 5 v bode 5.1. a v článku 11 v bode 11.3 druhý odstavec v znení:

Článok 1 bod 1.2 (časť):
„OKTAN, a.s. počas účinnosti tejto zmluvy nesmie predávať alebo priamo, či nepriamo žiadať odbyt tovaru, ak tento tovar neobdržal od OMV Slovensko, s.r.o., jej sprostredkovaním, alebo od dodávateľov, ktorých OMV Slovensko, s.r.o. menovite určila, a to ani na vlastný účet s výnimkou podľa bodu 5. Rovnako..... OKTAN, a.s. pokryje aj svoju celkovú vlastnú potrebu výrobkami, ktoré dodáva OMV Slovensko, s.r.o.“,

Článok 5 bod  5.1.:
„V záujme zabezpečenia jednotnej, pre OMV Slovensko, s.r.o. charakteristickej ponuky výrobkov, na čerpacích staniciach uvedených v prílohe č. 1, partner okrem toho zabezpečí, aby sa na týchto staniciach predávali výlučne značkové mazadlá OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o. OKTAN, a.s. má právo predávať oleje a diverzifikačné produkty od slovenského výrobcu Slovnaft, a. s. Iný tovar v shope môže byť po súhlase OMV Slovensko, s.r.o. doplnený o tovar podľa výberu OKTAN, a.s.“,

Článok 11 bod 11.3 druhý odstavec:
 	„Okrem toho je OMV Slovensko, s.r.o. oprávnená zmluvu s okamžitou platnosťou vypovedať, ak v sklade opakovane zistí, že OKTAN, a.s. v rozpore so zmluvou tovar určený pre ČS s právom používať značku predáva resp. distribuuje iným odberateľom.“, 

ktorá je obmedzením hospodárskej súťaže.

Táto dohoda obmedzujúca hospodársku súťaž, ktorá obsahuje rozdelenie zdrojov zásobovania, je podľa § 3 ods. 2 písm. c) zákona č. 188/1994 Z. z. o ochrane hospodárskej súťaže v znení neskorších predpisov zakázaná a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, obmedzenie súťaže uložené spoločnosti OKTAN, a.s., Slavkovská 9, 060 42 Kežmarok, nie je nevyhnutné na ochranu značky OMV,

b) V článku 2 v bode 2.1. a v článku 11 v bode 11.3 v prvom odstavci v znení:

Článok 2 bod 2.1:
„K imidžu spoločnosti patrí aj to, že partner bude dodržiavať vzájomne dohodnuté cenové odporúčania čo do výšky a termínov, a tak zabezpečí regionálne jednotné cenové a dodacie podmienky čerpacích staníc OMV Slovensko, s.r.o.“,

Článok 11 bod 11.3 prvý odstavec:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. doporučené dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“, 

ktorá je obmedzením hospodárskej súťaže.

Táto dohoda obmedzujúca hospodársku súťaž, ktorá obsahuje priame určenie cien tovaru, je podľa § 3 ods. 2 písm. a) zákona č. 188/1994 Z. z. o ochrane hospodárskej súťaže v znení neskorších predpisov zakázaná a podľa § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, obmedzenie súťaže uložené spoločnosti OKTAN, a.s., Slavkovská 9, 060 42 Kežmarok, nie je nevyhnutné na ochranu značky OMV,

2.	 na základe § 11 ods. 1 písm. j) zákona č. 188/1994 Z. z. o ochrane hospodárskej súťaže v znení neskorších predpisov v spojení s § 14 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, za porušenie zákazu uzatvoriť dohodu obmedzujúcu súťaž v zmysle  § 3 ods. 2 písm. a) a c) zákona č. 188/1994 Z. z. o ochrane hospodárskej súťaže v znení neskorších predpisov v spojení s § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov ukladá:

podnikateľovi OKTAN, a.s., Slavkovská 9, 060 42 Kežmarok peňažnú pokutu vo výške 60 000 Sk, slovom šesťdesiat tisíc slovenských korún
a
podnikateľovi OMV Slovensko, s.r.o., Moskovská 13, 811 08 Bratislava peňažnú pokutu vo výške 250 000 Sk, slovom dvestopäťdesiat tisíc slovenských korún,

ktorú sú povinní uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 3017-8624-002/0720, KS 0558, VS 2111187 vedený v Národnej banke Slovenska.

Odôvodnenie:

Na základe podnetu podnikateľa OKTAN, a.s., Slavkovská 9, 060 42 Kežmarok (ďalej len „OKTAN, a.s.,“), začalo dňa 01. 03. 2001 na Protimonopolnom úrade Slovenskej republiky (ďalej len „úrad“) správne konanie podľa  § 12 ods. 1 zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) vo veci vydania rozhodnutia podľa § 11 ods. 1 písm. b) a c) zákona o tom, či dohody obmedzujúce súťaž v Zmluve o práve používať značku a dodávkach zo dňa 21.04.1997 (ďalej len „zmluva“) uzatvorené medzi podnikateľmi OKTAN, a.s. a OMV Slovensko, s.r.o., Moskovská 13, 811 08 Bratislava (ďalej len „OMV Slovensko, s.r.o.“), sú zakázané a neplatné podľa § 3 a § 4 zákona. 
Nakoľko podanie bolo nepresné, úrad vyzval listami č.1202/PMÚ SR/2001, 1644/PMÚ SR/2001 OKTAN, a.s. o upresnenie a doplnenie podnetu správneho konania. OKTAN, a.s. listom 1507/2001 dňa 19.03. 2001 upresnil predmet podania. 

Vzhľadom k tomu, že pre správne posúdenie podnetu bolo potrebné získať ďalšie údaje a informácie potrebné k posúdeniu zmluvy o dodávkach podľa § 3 a § 4 zákona, I. výkonný odbor požiadal predsedu úradu o predĺženie lehoty na vydanie rozhodnutia. Predseda úradu súhlasil s predĺžením lehoty na vydanie rozhodnutia do 15.06.2001.

 Účastníkmi správneho konania podľa § 12 ods. 2 zákona sú podnikatelia OMV Slovensko, s.r.o. a OKTAN, a.s. 
Predmetom podnikania spoločnosti OKTAN, a.s., je veľkoobchod s ropnými produktmi, maloobchodná činnosť rôzneho druhu, prenájom a správa nehnuteľností, cestná nákladná doprava a iné činnosti.

Predmetom podnikania spoločnosti OMV Slovensko, s.r.o. je vykonávanie inžinierskych a priemyselných stavieb, čerpacie stanice so všetkými vedľajšími prevádzkami a ich prenájom spojený s doplnkovými službami, správa nehnuteľností, kúpa rozličného tovaru v rozsahu voľnej živnosti za účelom jeho ďalšieho predaja a predaj, poradenstvo v činnostiach tvoriacich predmet činnosti spoločnosti v rozsahu voľnej živnosti.

Vo svojom podnete podnikateľ OKTAN, a.s. napadol dojednania týkajúce sa dohôd v článku 1 v bode 1.2., v článku 3 v bode 3.1., v článku 5 v bode 5.1, a v článku 7 zmluvy takto:

K článku 1 bodu 1.2. zmluvy:
 „OKTAN, a.s. počas účinnosti tejto zmluvy nesmie predávať alebo priamo, či nepriamo žiadať odbyt tovaru, ak tento tovar neobdržal od OMV Slovensko, s.r.o., jej sprostredkovaním, alebo od dodávateľov, ktorých OMV Slovensko, s.r.o. menovite určila, a to ani na vlastný účet s výnimkou podľa bodu 5“,

OKTAN, a.s. tvrdí, že toto dojednanie je v rozpore s § 3 ods. 2 písm. c) zákona a teda podľa § 3 ods. 3 zákona neplatné.

K článku 3 bodu 3.1. zmluvy o značke:
 „ Prenechanie čerpacej stanice alebo jej časti tretím osobám je neprípustné“,

podľa názoru OKTAN, a.s., je toto dojednanie posudzované v kontexte celej zmluvy v rozpore s § 3 ods. 1 zákona, a teda je neplatné, vzhľadom na skutočnosť, že nedovoleným spôsobom obmedzuje nakladanie s majetkom navrhovateľa a jeho podnikateľské aktivity.

K článku 5 bodu 5.1. zmluvy, kde sa uvádza:
 „OKTAN, a.s. bude prostredníctvom čerpacích staníc  s právom používať značku, uvedených v prílohe č. 1, predávať výlučne značkové pohonné hmoty, ktoré mu bude dodávať spoločnosť OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o.. V záujme zabezpečenia jednotnej, pre OMV Slovensko, s.r.o. charakteristickej ponuky výrobkov, na čerpacích staniciach uvedených v prílohe č. 1, partner okrem toho zabezpečí, aby sa na týchto staniciach predávali výlučne značkové mazadlá OMV a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o. OKTAN, a.s. má právo predávať oleje a diverzifikačné produkty od slovenského výrobcu Slovnaft, a. s. Iný tovar v shope môže byť po súhlase OMV Slovensko, s.r.o. doplnený o tovar podľa výberu OKTAN, a.s.“,

OKTAN, a.s. tvrdí, že táto dohoda priamo určuje a obmedzuje zdroje zásobovania navrhovateľa a preto je v rozpore s § 3 ods. 2 písm. c) zákona.

K článku 7 zmluvy, kde sa uvádza:
 „Bez újmy na dohodnutej dobe platnosti zmluvy 10 rokov a dohodnutých výpovedných podmienkach uvedených v bode 10 je OMV Slovensko, s.r.o. oprávnená od zmluvy odstúpiť okamžite ak:
OKTAN, a.s. napriek upozorneniu a stanoveniu dodatočnej lehoty v dĺžke 8 dní bude neoprávnene odoberať a predávať tovar od tretích osôb, ktorý nezodpovedá štandardu OMV Slovensko, s.r.o.,...“,

OKTAN, a.s. tvrdí, že táto dohoda je v spojitosti s dohodou uvedenou v článku 10 v bode 10.1., kde sa hovorí: 
„ Táto zmluva sa uzatvára na dobu 10 rokov, počnúc 21. 04. 1997 a končiac 20. 04. 2007.“ a dojednaním v bode 10.3. zmluvy kde sa hovorí:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. doporučené dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie“, je v rozpore s § 3 ods. 1 zákona.

Vzhľadom na vyššie uvedené, navrhovateľ žiadal, aby úrad rozhodol, že zmluva je zakázaná a neplatná. 

Úrad posudzoval jednotlivé dohody zmluvy v časových a vecných súvislostiach, ktoré vyplývajú z „Dodatku č. 3 k Zmluve o práve používať značku a dodávkach z 21.04.1997 v znení dodatkov č.1. a č. 2. a tiež k Zmluve o dodávkach a nákupe ropných produktov z 21.04.1997 v znení dodatkov č. 1.,1a. a č. 2.“ ( ďalej len „Dodatok č. 3“).

Od uzatvorenia zmluvy v termíne 21.04.1997 do nadobudnutia platnosti Dodatku č. 3. t.j. 17.08.2000 a od termínu platnosti Dodatku č. 3. t.j. od 17. 08. 2000 do zrušenia zmluvy t.j. 25.04.2001.

Úrad pritom vychádzal z predmetu zmluvy medzi podnikateľmi OKTAN, a.s. a OMV Slovensko, s.r.o.

Predmetom zmluvy platnej od 21.04.1997 do 17.08.2000 je:

OKTAN, a.s. bude ako samostatný živnostník predávať nasledovné značkové pohonné hmoty, mazivá a iné výrobky z predajného programu OMV Slovensko, s.r.o. dodávaných spoločnosťou OMV Slovensko, s.r.o. :
- automobilové benzíny
- motorová nafta
- mazivá OMV
- prostriedky ochrany proti mrazu
- brzdová kvapalina
- tovar v shope

Miestom obchodnej činnosti OKTAN, a.s. je Sklad OKTAN, a.s. Kežmarok a jednotlivé čerpacie stanice s právom používať značku OMV  podľa prílohy č. 1.

Predmet zmluvy nadobudnutím platnosti Dodatku č. 3 sa mení takto:

OKTAN, a.s. preberá ako samostatný živnostník v mene a na účet OMV Slovensko, s.r.o., teda v agentúrnom vzťahu, maloobchod s pohonnými hmotami vrátane k tomu potrebného skladovania a so všetkými s tým súvisiacimi činnosťami za podmienok tejto zmluvy a pri dodržiavaní aktuálnych smerníc a podnikových nariadení OMV Slovensko, s.r.o. Okrem toho OKTAN, a.s. vo svojom mene a na svoj účet, teda ako samostatný predajca, preberá tovar mazív OMV Slovensko, s.r.o., ochrany proti mrazu, špecialít, ako aj predaj všetkých ďalších tovarov, ktoré OMV Slovensko, s.r.o. plánuje na rozšírenie sortimentu predaja na čerpacích staniciach (ďalej len „tovar v shope“). Miestom obchodnej činnosti sú jednotlivé čerpacie stanice s právom používať značku OMV.

Uvedený Dodatok č. 3 nadobudol platnosť 17.08.2000. Do tohto termínu  všetky obchody pohonných látok ako i tovaru v schope čerpacích staníc sa uskutočňovali na účet a vo vlastnom mene OKTAN, a.s.

Podľa bodu. 5.1.1. v článku 5 Dodatku č. 3 agentúrne tovary (automobilové benzíny a motorová nafta) zostávajú vo vlastníctve OMV Slovensko, s.r.o., až do ich predaja, alebo do prevzatia pre vlastnú spotrebu. Úrad pre potreby posúdenia dohôd rozlišoval zvlášť trh pohonných látok, ako agentúrneho tovaru, ktoré zostávajú do ich predaja konečnému spotrebiteľovi vo vlastníctve OMV Slovensko, s.r.o. a ostatný tovar, ktorý sa predával v shopoch čerpacích staníc, ktorý bol predávaný vo vlastnom mene a na účet OKTAN, a.s.

Úrad posudzoval dohody v zmluve podľa § 3 a § 4 zákona.

Úrad pri posudzovaní jednotlivých ustanovení článkov zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Pritom pod dohodou podnikateľov sa rozumie každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí zmení alebo zruší ich práva a záväzky.

Úrad pri posudzovaní zmluvy vzal do úvahy, že predmetná zmluva je podľa charakteru licenčnou zmluvou, ktorou prideľuje podnikateľ OMV Slovensko, s.r.o. podnikateľovi OKTAN, a.s. právo na používanie jeho značky v obchodnom styku a to za odplatu. Táto zmluva je listinou, ktorá udeľuje povolenie resp. oprávnenie uskutočňovať predaj ropných produktov pod značkou OMV. Právo používať značku je viazané na používanie farebného označenia čerpacích staníc, na ich vybavenie a dodržiavanie kvality predaja a služieb. Z toho vyplýva pre používateľa značky povinnosť vybaviť čerpaciu stanicu znakmi a reklamnými zariadeniami v súlade s dizajnom charakteristickým pre túto značku.

Úrad posúdil dohody v zmluve v dvoch časových úsekoch takto:

A. Posúdenie jednotlivých dohôd v zmluve v  období od 21.04.1997 do 17.08.2000.

Predmetom zmluvy sú podmienky o práve používať značku OMV. OKTAN, a.s. bude ako samostatný živnostník predávať nasledovné značkové pohonné hmoty, mazivá a iné výrobky z predajného programu OMV Slovensko, s.r.o. dodávaných spoločnosťou OMV Slovensko, s.r.o.:
- automobilové benzíny
- motorová nafta
- mazivá OMV 
- prostriedky ochrany proti mrazu
- brzdová kvapalina
- tovar v shope

a)
Článok 1 bod 1.2, článok 5 bod 5.1 a článok 10 bod 10.3. druhý odstavec zmluvy.

Úrad posúdil činnosti a konania uvedené v bode článku 1 v bode 1.2. zmluvy spolu s činnosťami a konaniami uvedenými v článku 5 v bode 5 a v článku 10 v bode 10.3. druhý odstavec, ako jednu dohodu, pretože ide o vecné prepojenie týchto činností, ako to vyplýva z obsahu týchto bodov zmluvy.

Článok 1 v bode 1.2 hovorí:
„OKTAN, a.s. počas účinnosti tejto zmluvy nesmie predávať alebo priamo, či nepriamo žiadať odbyt tovaru, ak tento tovar neobdržal od OMV Slovensko, s.r.o., jej sprostredkovaním, alebo od dodávateľov, ktorých OMV Slovensko, s.r.o. menovite určila, a to ani na vlastný účet s výnimkou podľa bodu 5. Rovnako..... OKTAN, a.s. pokryje aj svoju celkovú vlastnú potrebu výrobkami, ktoré dodáva OMV Slovensko, s.r.o..“

Článok 5 v bode 5.1. hovorí:
„OKTAN, a.s. bude prostredníctvom čerpacích staníc s právom používať značku, uvedených v prílohe 1, predávať výlučne značkové pohonné hmoty, ktoré mu bude dodávať spoločnosť OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o. 
V záujme zabezpečenia jednotnej, pre OMV Slovensko, s.r.o. charakteristickej ponuky výrobkov, na čerpacích staniciach uvedených v prílohe č. 1, partner okrem toho zabezpečí, aby sa na týchto staniciach predávali výlučne značkové mazadlá OMV a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o.. OKTAN, a.s. má právo predávať oleje a diverzifikačné produkty od slovenského výrobcu Slovnaft, a. s. Iný tovar v shope môže byť po súhlase OMV Slovensko, s.r.o. doplnený o tovar podľa výberu OKTAN, a.s.“

Článok 10 v bode 10.3. druhý odstavec hovorí:
„Okrem toho je OMV Slovensko, s.r.o. oprávnená zmluvu s okamžitou platnosťou vypovedať, ak v sklade opakovane zistí, že OKTAN, a.s. v rozpore so zmluvou tovar určený pre ČS s právom používať značku predáva resp. distribuuje iným odberateľom.“

Z obsahu tejto dohody v článku 5 v bode 5.1. vyplýva, že sa vzťahuje na predaj všetkých produktov podľa predmetu zmluvy. Výnimku tvoria výrobky spoločnosti Slovnaft, a.s.
	
Ustanovenia týchto článkov sú dohodou, ktorá zakladá nerovnosť prístupu iných značiek, okrem značky Slovnaft. OKTAN, a.s. podniká v posudzovanom období na svoj účet a vo vlastnom mene. OKTAN, a.s. má touto dohodou obmedzenú voľnosť konať, t.j. vyberať si a vstupovať do obchodných vzťahov s inými dodávateľmi. Striktné obmedzenie len na produkty OMV Slovensko, s.r.o. a Slovnaft, a.s. má za následok aj obmedzenie tretích strán, potenciálnych dodávateľov OKTAN, a.s. v ich prístupe k dodávkam pre spoločnosť OKTAN, a.s. V konečnom dôsledku ide aj o obmedzenie výberu pre spotrebiteľa spočívajúcom v nemožnosti nákupu produktov iných značiek. 
 
Na základe vykonanej analýzy dospel úrad k záveru, že táto dohoda obmedzujúca hospodársku súťaž obsahuje rozdelenie zdrojov zásobovania je zakázaná podľa § 3 ods. 2 písm. c) zákona.
 
Úrad následne posúdil túto dohodu obmedzujúcu súťaž z hľadiska § 4 ods. 1 zákona, t.j. či obmedzenie súťaže spočívajúce v rozdelení zdrojov zásobovania uložené nadobúdateľovi práva používať značku s.r.o., nie je nevyhnutné na jej ochranu. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad posúdil jednotlivé činnosti a konania tejto dohody a dospel k záveru, že vecná podstata tejto dohody v konečnom dôsledku spočíva v ekonomickom posilnení spoločnosti OMV Slovensko, s.r.o., t.j. dohoda nie je prioritne zameraná na ochranu značky. Úrad je toho názoru, že pokiaľ by zmluva neobsahovala túto dohodu, nedošlo by k zhoršeniu imidžu značky.  

Úrad konštatuje, že táto dohoda obmedzujúca hospodársku súťaž je podľa § 3 ods. 2 písm. c) zákona zakázaná a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky podľa § 4 ods. 1 zákona.

b)
 Článok 2 bod 2.1. a článok 10 bod 10.3. prvý odstavec, sú vecne súvisiace a preto ich úrad posúdil  ako jednu dohodu.

Článok 2 bod 2.1. hovorí:
„K imidžu spoločnosti patrí aj to, že partner bude dodržiavať vzájomne dohodnuté cenové odporúčania čo do výšky a termínov, a tak zabezpečí regionálne jednotné cenové a dodacie podmienky čerpacích staníc OMV Slovensko, s.r.o..“

Článok 10 bod 10.3. prvý odstavec hovorí:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. doporučené dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“ 

Ustanovenie článku 10 bodu 10.3. prvý odstavec, zakladá OKTAN, a.s. povinnosť rešpektovať spoločnosťou OMV Slovensko, s.r.o. odporúčané dohodnuté odbytové ceny. Ide o priame určenie cien zo strany OMV Slovensko, s.r.o. Nedodržanie týchto cien má za následok vypovedanie zmluvy.
 
Na základe vykonanej analýzy dospel úrad k záveru, že táto dohoda obmedzujúca hospodársku súťaž obsahuje priame určenie odbytových cien je zakázaná podľa § 3 ods. 2 písm. a) zákona.

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad následne posudzoval túto dohodu v súvislosti, či obmedzenie hospodárskej súťaže v oblasti cien nadobúdateľa práv používať značku OMV Slovensko, s.r.o. je nevyhnutné na ochranu značky OMV. Skutková podstata tejto dohody sa týka odbytových cien tovarov. Úrad hodnotí skutkovú podstatu obsiahnutú v tejto dohode  za takú, ktorá má za cieľ po ekonomickej stránke lepšie zhodnotiť činnosť čerpacích staníc OMV Slovensko, s.r.o. Pokiaľ by táto zmluva neobsahovala túto dohodu, nedošlo by k zhoršeniu imidžu značky. Úrad nevidí medzi odbytovou cenou a ochranou značky v danom prípade žiadnu podstatnú súvislosť a preto pokladá toto obmedzenie v zmluve za nie nevyhnutné na ochranu značky OMV. 

Úrad posúdil túto dohodu, ktorá obsahuje priame určenie odbytových cien, ako porušenie zákona podľa § 3 ods. 2 písm. a) zákona a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky v zmysle § 4 ods. 1 zákona.

B. Posúdenie zmluvy v období od 17.08.2000 do zrušenia zmluvy v termíne 24.04.2001.

Predmet zmluvy upravený Dodatkom č. 3 k  Zmluve o práve používať značku a dodávkach sa takto mení:
„OKTAN, a.s. preberá ako samostatný živnostník v mene a na účet OMV Slovensko, s.r.o., teda v agentúrnom vzťahu, maloobchod s pohonnými hmotami vrátane k tomu potrebného skladovania a so všetkými s tým súvisiacimi činnosťami za podmienok tejto zmluvy a pri dodržiavaní aktuálnych smerníc a podnikových nariadení OMV Slovensko, s.r.o. Okrem toho OKTAN, a.s. vo svojom mene a na svoj účet, teda ako samostatný predajca, preberá tovar mazív OMV Slovensko, s.r.o., ochrany proti mrazu, špecialít, ako aj predaj všetkých ďalších tovarov, ktoré OMV Slovensko, s.r.o. plánuje na rozšírenie sortimentu predaja na čerpacích staniciach (ďalej len „tovar v shope“)“.

a)
Článok 1 bod 1.2, článok 5 bod 5.1 a článok 11 bod 11.3. druhý odstavec zmluvy.

Úrad posúdil činnosti a konania uvedené v článku 1 v bode 1.2. zmluvy spolu s činnosťami a konaniami uvedenými v článku 5 v bode 5 a v článku 11 v bode 11.3 ako jednu dohodu, pretože ide o vecné prepojenie týchto činností, ako to vyplýva z obsahu oboch bodov zmluvy.

Článok 1 v bode 1.2 hovorí:
„OKTAN, a.s. počas účinnosti tejto zmluvy nesmie predávať alebo priamo, či nepriamo žiadať odbyt tovaru, ak tento tovar neobdržal od OMV Slovensko, s.r.o., jej sprostredkovaním, alebo od dodávateľov, ktorých OMV Slovensko, s.r.o. menovite určila, a to ani na vlastný účet s výnimkou podľa bodu 5. Rovnako..... OKTAN, a.s. pokryje aj svoju celkovú vlastnú potrebu výrobkami, ktoré dodáva OMV Slovensko, s.r.o..“,

Článok 5 bod 5.1. tejto zmluvy hovorí:
„V záujme zabezpečenia jednotnej, pre OMV Slovensko, s.r.o. charakteristickej ponuky výrobkov, na čerpacích staniciach uvedených v prílohe č. 1, partner okrem toho zabezpečí, aby sa na týchto staniciach predávali výlučne značkové mazadlá OMV Slovensko, s.r.o. a to pod firemným označením, vrátane značiek a vybavenia, predpísaným spoločnosťou OMV Slovensko, s.r.o.. OKTAN, a.s. má právo predávať oleje a diverzifikačné produkty od slovenského výrobcu Slovnaft, a. s. Iný tovar v shope môže byť po súhlase OMV Slovensko, s.r.o. doplnený o tovar podľa výberu OKTAN, a.s.“.

Článok 11 bod 11.3. druhý odstavec hovorí:
„Okrem toho je OMV Slovensko, s.r.o. oprávnená zmluvu s okamžitou platnosťou vypovedať, ak v sklade opakovane zistí, že OKTAN, a.s. v rozpore so zmluvou tovar určený pre ČS s právom používať značku predáva resp. distribuuje iným odberateľom.“

Táto dohoda sa týka mazív, prostriedkov ochrany proti mrazu, brzdových kvapalín a ostatného tovaru. Netýka sa pohonných látok, ktoré sú agentúrnym tovarom. Ustanovenia týchto článkov sú dohodou, ktorá zakladá nerovnosť prístupu iných značiek, okrem výrobkov Slovnaft, a.s. OKTAN, a.s. podniká v posudzovanom období na svoj účet a vo vlastnom mene. OKTAN, a.s. má touto dohodou obmedzenú voľnosť konať, t.j. vyberať si a vstupovať do obchodných vzťahov s inými dodávateľmi. Striktné obmedzenie len na produkty OMV Slovensko, s.r.o. a Slovnaft, a.s. má za následok aj obmedzenie tretích strán, potenciálnych dodávateľov OKTAN, a.s. v ich prístupe k dodávkam pre spoločnosť OKTAN, a.s. V konečnom dôsledku ide aj o obmedzenie výberu pre spotrebiteľa spočívajúcom v nemožnosti nákupu produktov iných značiek.  
Na základe vykonanej analýzy dospel úrad k záveru, že táto dohoda je zakázaná nakoľko obsahuje rozdelenie zdrojov zásobovania podľa § 3 ods. 2 písm. c) zákona.

Úrad následne posúdil túto dohodu z hľadiska § 4 ods. 1 zákona, t.j. či obmedzenie súťaže spočívajúce v rozdelení zdrojov zásobovania uložené nadobúdateľovi práva používať značku OMV, nie je nevyhnutné na jej ochranu. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad posúdil jednotlivé činnosti a konania tejto dohody a dospel k záveru, že vecná podstata tejto dohody v konečnom dôsledku spočíva v ekonomickom posilnení spoločnosti OMV Slovensko, s.r.o., t.j. dohoda nie je prioritne zameraná na ochranu značky. Úrad je toho názoru, že pokiaľ by zmluva o dodávkach neobsahovala túto dohodu, nedošlo by k zhoršeniu imidžu značky.  

Úrad teda konštatuje, že táto dohoda obmedzujúca hospodársku súťaž je podľa § 3 ods. 2 písm. c) zákona zakázaná a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky podľa § 4 ods. 1 zákona.

b)
Článok 2 bod 2.1, a článok 11 bod 11.3. prvý odstavec sú vecne súvisiace a preto ich úrad posúdil ako jednu dohodu.

Článok 2 bod 2.1. hovorí:
„K imidžu spoločnosti patrí aj to, že partner bude dodržiavať vzájomne dohodnuté cenové odporúčania čo do výšky a termínov, a tak zabezpečí regionálne jednotné cenové a dodacie podmienky čerpacích staníc OMV Slovensko, s.r.o.“

Článok 11 bod 11.3. prvý odstavec hovorí:
„OMV Slovensko, s.r.o. je okrem toho oprávnená zmluvu s okamžitou platnosťou vypovedať, ak OKTAN, a.s. nebude čo do výšky a termínu rešpektovať spoločnosťou OMV Slovensko, s.r.o. doporučené dohodnuté odbytové ceny a negatívne tým ovplyvní imidž OMV Slovensko, s.r.o. ako spoločnosti predávajúcej produkty špičkovej cenovej kategórie.“

Táto dohoda sa v súvislosti s upraveným predmetom zmluvy podľa Dodatku č. 3 týka len predaja mazív a olejov, prostriedkov ochrany proti mrazu, brzdových kvapalín a ostatného tovaru v shope. Netýka sa agentúrneho tovaru, ktorý predstavujú pohonné hmoty.
Ustanovenie článku 11 bodu 11.3. prvý odstavec, zakladá pre OKTAN, a.s. povinnosť rešpektovať spoločnosťou OMV Slovensko, s.r.o. odporúčané dohodnuté odbytové ceny. Ide o priame určenie cien zo strany OMV Slovensko, s.r.o. Nedodržanie týchto cien má za následok vypovedanie zmluvy. 

Na základe vykonanej analýzy dospel úrad k záveru, že táto dohoda obmedzujúca hospodársku súťaž obsahuje priame určenie odbytových cien je zakázaná podľa § 3 ods. 2 písm. a) zákona.

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu.

Úrad následne posudzoval túto praktiku v súvislosti, či obmedzenie hospodárskej súťaže v oblasti cien nadobúdateľa práv používať značku OMV Slovensko, s.r.o. je nevyhnutné na ochranu značky OMV Slovensko, s.r.o. Skutková podstata tejto dohody sa týka odbytových cien tovarov (mazivá, oleje a iné). Úrad hodnotí skutkovú podstatu obsiahnutú v tejto dohode  za takú, ktorá má za cieľ po ekonomickej stránke lepšie zhodnotiť činnosť čerpacích staníc OMV Slovensko, s.r.o. Pokiaľ by táto zmluva neobsahovala túto dohodu, nedošlo by k zhoršeniu imidžu značky. Úrad nevidí medzi odbytovou cenou a ochranou značky v danom prípade žiadnu podstatnú súvislosť a preto pokladá toto obmedzenie v zmluve za nie nevyhnutné na ochranu značky OMV. 

Úrad posúdil túto dohodu, ktorá obsahuje priame určenie odbytových cien, ako porušenie zákona podľa § 3 ods. 2 písm. a) zákona a zároveň konštatuje, že obmedzenie súťaže uložené spoločnosti OKTAN, a.s. nie je nevyhnutné na ochranu značky v zmysle § 4 ods. 1 zákona.

V zmysle § 5 ods. 1 zákona zákaz podľa § 3 a § 4 sa nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž, uvedených v § 3 ods. 2 písm. a) a c)... 

Aj napriek tomu, že zmluva o dodávkach pozostáva z dohôd obmedzujúcich súťaž podľa § 3 ods. 2 písm. a) a  c) zákona, úrad prikročil k vyčísleniu spoločných podielov na definovaných relevantných trhoch podľa § 5 zákona.

Z dôvodu vyčíslenia podielov na relevantných trhoch úrad najprv definoval tieto vecné relevantné trhy, na ktorých pôsobia účastníci správneho konania:

- relevantný trh veľkoobchodu s automobilovými benzínmi,
- relevantný trh veľkoobchodu s motorovou naftou,
- relevantný trh veľkoobchodu s mazivami,
- relevantný trh veľkoobchodu s prostriedkami ochrany proti mrazu,
- relevantný trh veľkoobchodu s brzdovými kvapalinami,

- relevantný trh maloobchodu s automobilovými benzínmi,
- relevantný trh maloobchodu s motorovou naftou,
- relevantný trh maloobchodu s mazivami,
- relevantný trh maloobchodu s prostriedkami ochrany proti mrazu,
- relevantný trh maloobchodu s brzdovými kvapalinami,
- relevantný trh maloobchodu s ostatným tovarom v shope

Geografický relevantný trh je celé územie Slovenskej republiky. Podnikatelia prostredníctvom svojich sietí čerpacích staníc pôsobia na celom území Slovenskej republiky. 
Časovo je relevantný trh ohraničený platnosťou zmluvy. Úrad preto vyčíslil podiely na jednotlivých relevantných trhoch zvlášť pre obdobie od uzatvorenia zmluvy po nadobudnutie platnosti Dodatku č. 3. a od platnosti dodatku číslo 3. do termínu predloženia podnetu na úrad.

Úrad zistil, že v zmysle § 5 ods. 1 zákona sa na tieto dohody nevzťahuje princíp de minimis, pretože spoločný podiel zhodných alebo vzájomne zastupiteľných tovarov na vyššie definovaných relevantných trhoch účastníkov dohody presahuje 5 % a to v oboch posudzovaných časových obdobiach. Presný údaj úrad neuvádza, lebo ho pokladajú účastníci konania za obchodné tajomstvo.

Úrad sa v ďalšom zaoberal posúdením platnosti zmluvy ako celku v kontexte 
§ 3 ods. 3 zákona. Podľa § 3 ods. 3 zákona, dohody obmedzujúce súťaž zakázané podľa § 3 ods. 1 zákona, sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu.
Úrad pokladá činnosti a konania v zmluve, ktoré sú vyššie uvedené, za oddeliteľné od obsahu celej zmluvy a preto nepovažuje za neplatnú celú zmluvu.

Podnikatelia OMV Slovensko, s.r.o. a OKTAN, a.s. v priebehu správneho konania uzatvorili dňa 25.04.2001 dohodu o ukončení platnosti Zmluvy o práve používať značku a dodávkach zo dňa 21.04.19997 v znení neskorších dodatkov. Na základe toho, podnikateľ OKTAN, a.s. podal návrh na späť vzatie návrhu na začatie správneho konania. Úrad v zmysle § 12 ods. 4 písm. b) zákona so späť vzatím nesúhlasil, vzhľadom k tej skutočnosti, že správne konanie bolo vo fáze ukončenia a došlo k porušeniu zákona.

Pretože, podnikatelia dňa 25. 04. 2001 uzatvorili dohodu, ktorou ukončili platnosť tejto zmluvy, úrad neuložil v tomto rozhodnutí povinnosť zdržať sa plnenia dohody a odstrániť závadný stav podľa § 11 ods. 1 písm. c) zákona.

Podľa § 14 ods. 1 zákona úrad je oprávnený za porušenie povinnosti  podľa tohto zákona uložiť podnikateľovi pokutu podľa závažnosti porušenia až do výšky 10 % z obratu za predchádzajúce účtovné obdobie  a ak nie je možné vyčísliť obrat, až do výšky 10 miliónov Sk. Ide o obrat podnikateľa, ktorý dosiahol za predchádzajúce účtovné obdobie odo dňa zistenia porušenia povinnosti (rok 2000). Podľa predložených dokladov bol obrat podnikateľa OKTAN, a.s. za uvedené účtovné obdobie 768,806 mil. Sk. Obrat podnikateľa OMV Slovensko, s.r.o. činil 9 179,961 mil. Sk.

	Pretože došlo k porušeniu zákona podľa § 4 ods. 1 zákona a § 3 ods. 2 písm. a) a c) zákona, úrad je oprávnený podľa § 14 ods. 1 zákona uložiť pokutu účastníkom dohody. Pri stanovení výšky pokuty úrad zobral v úvahu závažnosť porušenia zákona a dlhodobý charakter jeho porušovania. Na druhej strane úrad zobral v úvahu poľahčujúcu okolnosť, že správne konanie sa začalo na podnet OKTAN, a.s. a to, že obe zúčastnené strany efektívne spolupracovali s úradom v priebehu správneho konania. Úrad zobral v úvahu aj tú skutočnosť,  že obaja účastníci dohody v priebehu správneho konania uzatvorili dňa 25.04.2001 Dohodu o ukončení platnosti Zmluvy o práve používať značku a dodávkach zo dňa zo dňa 21.04.19997 znení neskorších dodatkov. Pri stanovení výšky pokuty úrad zohľadnil funkčnú previazanosť tejto zmluvy so Zmluvou o dodávkach a nákupe ropných produktov a to v oblasti dodávok ropných produktov, na základe čoho dochádzalo k porušovaniu významovo a vecne rovnakých ustanovení zmluvy. Úrad pri určovaní pokuty zároveň zobral do úvahy skutočnosť, že v tomto prípade nejde o spoločnosti s dominantným postavením na trhu. Úrad zároveň konštatuje, že výška pokuty neprekračuje hranicu stanovenú v § 14 ods. 1 zákona.

	Na základe týchto skutočností úrad za porušenie § 4 a § 3 zákona ukladá v zmysle § 14 ods. 1 zákona 

- podnikateľovi OKTAN, a.s. peňažnú pokutu vo výške 60 000 Sk, slovom šesťdesiat
  tisíc slovenských korún,

- podnikateľovi OMV Slovensko, s.r.o. peňažnú pokutu vo výške  250 000 Sk, slovom
  dvestopäťdesiat tisíc slovenských korún,

ktorú sú povinný uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 3017-8624-002/0720, KS 0558, VS 2111187 vedený v Národnej banke Slovenska.

           Úrad v zmysle § 12 ods. 5 zákona vyzval účastníkov správneho konania o vyjadrenie sa k predmetu konania a výsledkom vyšetrovania, ktoré úrad vo veci vykonal. Podnikateľ OKTAN, a.s. voči výsledkom šetrenia úradu nemal žiadne námietky. Právna zástupkyňa podnikateľa OMV Slovensko, s.r.o. JUDr. Eva Hladká, nesúhlasila so záverom úradu, pretože úrad neaplikoval ustanovenie § 4 zákona.

          Problematika súvisiaca so zhodnotením podľa § 4 ods. 1 zákona, je v tomto rozhodnutí uvedená pri posudzovaní každej dohody obmedzujúcej súťaž, ako je to vyjadrené v zdôvodnení v bodoch a) a b)  k časti A, ako aj  v bodoch a) a b) k časti B. 

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor, v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

								Ing. Ladislav Szabó
							  riaditeľ I. výkonného odboru	

Rozhodnutie sa doručí:

JUDr. Eva Hladká
Advokátka
Slovnaft, a.s. – DOČ
824 12 Bratislava 23

Ing. Peter Pribylinec
OKTAN, a.s.,
Slávkovská 9
060 42 Kežmarok